**MBUNGE RWEIKIZA AUNGA MKONO SHULE SITA ZA MSINGI NA MOJA YA SEKONDARI-BUKOBA**

Katika kuunga mkono juhudi za Serikali ya Jamhuri ya Muungano wa Tanzania, za kuboresha mazingira ya ujifunzaji na ufundishaji katika shule za msingi na za sekondari nchini, Mbunge wa Jimbo la Bukoba Vijijini, Mheshimiwa Jason Rweikiza ametoa mashine mbili za kutolea nakala (photocopy machines) kwa shule ya Sekondari Bukara na shule sita za msingi ambazo ni Ntoma, Nyakabanga, Byeya, Nyarubale, Kabagara na Nyakatare, zilizopo katika kata ya Kanyangereko.

Mashine hizi ambazo kila moja imegharimu shilingi milioni nane (8,000,000.00), ni za kisasa na zina uwezo wa kutoa nakala elfu kumi kwa wakati mmoja.

Hata hivyo, Mheshimiwa Rweikiza ametoa rai kwa waalimu, na wanafunzi kuhakikisha wanazitunza mashine hizo ili ziendelee kuwanufaisha huku akiwakabidhi fundi atakayekuwa anazikagua na kuzifanyia matengenezo kwa gaharama zake yeye mbunge.

“Ninawakabidhi fundi huyu ambaye mimi ndiye nitakayekuwa ninamlipa pamoja na vifaa vyote vitakavyohitajika kutengenezwa. Ninyi jukumu lenu ni kumjulisha endapo mashine inahitaji matengenezo ili aje. Lakini ombi langu kwenu wazazi wenye watoto katika shule hizi ni kwamba nanyi mwe tayari kuchangia gharama kidogo walau shilingi elfu moja kwa mwezi ili kuhakikisha upatikanaji wa wino na karatasi kuu (master paper) ambavyo ndio moyo wa mashine hizi zinapokwisha, na kwa kuanza, leo mimi ninawapatia masta moja na pakti mbili za wino.”

Kwa upande wa wazazi wa wanafunzi wanaosoma katika shule hizo wamemshukuru sana Mheshimiwa Rweikiza kwa kuonesha upendo na kuijali jamii ya Kanyangereko kwa kuwapatia mashine hizo huku wanafunzi nao wakiahidi kuhakikisha ufaulu unaongezeka katika shule zao kwa sababu kupitia mashine hizo sasa wataweza kuwa na mitihani ya mara kwa mara jambo ambalo litawajengea uzoefu zaidi wa kukabiliana na mitihani ya kitaifa.

Aidha, Mheshimiwa Rweikiza amebainisha kwamba mashine hizo mbili za kutolea kopi ni mwanzo tu kwani mpango wake yeye ni kuhakikisha shule zote za msingi na za sekondari zilizo ndani ya jimbo la Bukoba Vijijini zinapata mashine kama hizo ili kuhakikisha mazingira ya ujifunzaji na ufundishaji yanaimarika na mwishowe ufaulu wa wanafunzi ukue na kuongezeka zaidi.